Thomas Krog (SF), 2006-05-04:
Jeg synes, det er værd at bemærke sig, at når regeringen og Dansk Folkeparti er imod dette forslag, er de for en centralisering og for, at vi her fra Christiansborg skal bestemme, om det skal være muligt at gå til med gruppeeksamen eller ej.
Når man imod det, er det, fordi man samtidig er imod at udvikle en eksamensform, som både eleverne og de, der aftager eleverne, er glade for.
Man siger simpelt hen bare nej, man siger: Det bestemmer vi, for vi er de klogeste, og vi lytter ikke.
Der har dog – heldigvis kan man sige – været visse sprækker i det borgerlige skjold.
Vi har jo hørt videnskabsministeren udtale, at det godt kunne være, det ikke var det allerklogeste, at man bare afskaffede og forbød det her fra Christiansborg, og vi har også hørt et af Venstres gruppemedlemmer, der faktisk har overværet, hvad det handler om, sige, at det vist egentlig er en god idé med gruppeeksamener.
Det kunne godt være, at vi ligesom i forbindelse med asylcentrene skulle sende de borgerlige ud og selv prøve en gruppeeksamen.
Det at kunne give plads til andre, at kunne tage hensyn, at kunne lytte og måske endda oven i købet kunne korrigere sin adfærd efter de ting, man opfatter, er faktisk kompetencer, som det efter SF's mening er rigtig vigtigt at lære.
Man kunne måske sige, at det er nogle af de ting, som vi også her i Folketinget skulle blive bedre til, men den type kompetencer kan ikke afprøves ved en individuel eksamen, og derfor mener vi i SF på linje med bl.a. Dansk Industri, at både undervisningen og eksamensformerne skal afspejle det arbejdsmarked, som eleverne og de studerende skal ud på efter endt uddannelse.
Der er slet ingen tvivl om, at erhvervslivet efterspørger mennesker, som er kreative, som er problemløsende, og som kan samarbejde i team, og der er heller ingen tvivl om, at undervisningen i hele uddannelsesforløbet altid på et eller andet niveau vil indrette sig efter de eksamensformer, som er til rådighed.
Derfor er det ikke bare et spørgsmål om at ændre eksamensformer, det er et spørgsmål om på sigt at ændre hele uddannelsesforløbet og gå væk fra det gruppearbejde, som ellers har alle de positive ting i sig.
Så kan man jo undre sig, når man hører argumenterne.
Dansk Folkeparti sagde, at censorerne måske ikke er i stand til at vurdere evnerne hos de fire mennesker, de sidder over for under en gruppeeksamen, altså hvem der kan noget, og hvem der ikke kan noget.
Til det kan siges, at det måske kunne være et spørgsmål om, at censorerne skulle efteruddannes.
De Konservative siger: Jamen skal vi så også herindefra til at bestemme, hvem man skal samarbejde med?
Det er tyndt, selvfølgelig skal vi ikke det, selvfølgelig skal processerne fungere.
Det, der står tilbage, er så, hvad det i virkeligheden handler om, når man ikke vil tillade friheden til også at vælge gruppeeksamen.
Jeg kan godt frygte, at det i bund og grund handler om vilje til individualisering og vilje til egoisme, og at man faktisk ønsker, at folk skal tænke mere på sig selv og være knap så solidariske, som de tidligere har været.
Jeg synes nok, at forbuddet er en udmærket vej at gå, hvis det er det, man i virkeligheden vil, men det vil vi ikke i SF, og derfor står vi bag dette beslutningsforslag og er glade for, at en samlet opposition gør det.